Skoentjies vir dié kameelperdkalfie | Maroela Media
Hasani (Foto: Jeremy Dwyer-Lindgren/Woodland Park Zoo)
Hasani is Swahili vir "aantreklik" en dié kameelperdkalfie doen beslis sy naam gestand. Hy het sy eerste treë in sy nuwe skoene geneem.
Hasani bly saam met sy ma, Olivia, in die Woodland Park-dieretuin in Seattle in die VSA. Hy is op 2 Mei 2019 gebore. Ná sy geboorte het die dieretuin se span ontdek hy ly aan 'n toestand waar sy bene nie gelyk belyn is nie. Volgens beamptes is dit 'n algemene toestand in perde en kameelperde word ook soms hierdeur geraak.
Die dieretuin het spesiale terapeutiese skoene van hout vir Hasani laat maak wat hy nou op 'n proefbasis kan gebruik. Stutte help ook sy genesingsproses.
Dr. Tim Storms, 'n veearts wat in vennootskap met die dieretuin werk, en 'n span van Kentucky, het die nuwe paar skoene vir Hasani ontwerp. Dit is soortgelyk aan dit wat hulle al vir ander kalfies ontwerp het en dieselfde toestand suksesvol behandel is.
Die nuwe paar skoene sal Hasani help om buite rond te loop en hy sal meer oefeninge kan doen – wat noodsaaklik is vir sy ontwikkeling. Dit kan egter maande duur voor Hasani gesond is en hy bly onder toesig.
Bron: Woodland Park Zoo,
Mense wat omgee Dis lekker om sulke positiewe nuus te lees
Dankie vir die omgee mense. Maar dit is vreeslik hartseer om die diere so in hokke te sien. Dis net draad en staal en sement. Ek is seker hulle sal baie graag buite in die natuur wil rondhardloop. Maar nou word hulle in gevangenis gehou ter wille van die selfsugtige mensdom.